Buurman gestraf wat hond kastreer | Maroela Media
Buurman gestraf wat hond kastreer
Lion, die windhond wat met 'n mes kastreer is (Foto: SPCA Boemfontein via Facebook)
Die man wat verlede jaar sy buurman se windhond op 'n hoewe digby Dewetsdorp in die Vrystaat met 'n mes gekastreer het, is gevonnis.
Reinet Meyer, senior inspekteur by die Dierebeskermingsvereniging (DBV) in Bloemfontein, sê Lehlohonolo Jonas Ralitlhare (36) is in die landdroshof op Dewetsdorp skuldig bevind aan dieremishandeling.
Hy is die keuse gegee van 'n boete van R2 000 of ses maande tronkstraf, opgeskort vir vyf jaar. Hy het nou 'n kriminele rekord.
Die eienaar van die windhondreun, Lion, het in Junie bloed by sy geliefde vierpotige se agterlyf opgemerk. Hy het na sy buurman, wat langs hom op dieselfde plot bly, gegaan en gevra of hy weet wat met sy hond gebeur het. Die buurman het sonder om te aarsel erken dat hy Lion met 'n mes gekastreer het omdat die hond hom "lastig" geval het.
Lion se eienaar het aan die DBV gesê hy vermoed sy hond se bek was toegedruk terwyl sy buurman hom gekastreer het aangesien hy geen tjankgeluid of ander geluide gehoor het nie.
Lion is in die DBV se sorg geplaas en hy is na die veearts geneem vir mediese behandeling. Hy moes 'n operasie ondergaan om sy wond toe te werk.
Meyer vertel Lion het 'n ruk na die operasie infeksie aan sy wond opgedoen. Hy moes eers goed herstel voordat hy aangeneem kon word. Hy het toe sowat twee maande na die voorval sy nuwe lewe by sy aanneemouers begin.
"Dit gaan goed met Lion. Hy is gelukkig by sy nuwe eienaars," vertel Meyer.
Die DBV is tevrede met Ralitlhare se straf en bly dat geregtigheid geskied het.
Tebogo Maswanganye, 'n inspekteur by die DBV, sê hy hoop Ralitlhare se straf dien as voorbeeld vir ander dieremishandelaars.
"Die DBV is die stem vir die diere wat nie vir hulself kan praat nie," sê Maswanganye.
Maroela Media het navraag aan die Nasionale Vervolgingsgesag (NVG) gerig, maar wag nog vir terugvoer.
Bloemfontein DBV Dewetsdorp Vrystaat
Die straf is heeltemal te lig. Dit moes baie swaarder gewees het, hy moes met sy agterent in die tjoekie gesit het vir ten minste 5 jaar sodat hy mooi kon dink aan watse wrede onding hy die stomme dier aangedoen het! Nietemin, goed so dat hy gestraf is.
Belaglike straf en waarvan praat die DBV en is hulle tevrede? 6 maande of R2000 en wie sal nou nie net R2000 lag-lag betaal nie? Dink die staat een maand in die tronk is gelykstaande aan R333?
Watse geregtigheid is daar in 'n opgeskorte vonnis? Watse boodskap stuur so 'n belaglike vonnis uit na dieremishandelaars?
Weer kan ek maar net my kop skud…………………belaglik!!!! Laat ek eerder my kommentaar beperk tot net dit.